paragraph_text: Jedna od najpoznatijih bitaka tih Indijanskih ratova bila je ona kod Little Bighorna u kojoj su ujedinjene snage Siouxa i Cheyennea porazile 7. konjičku generala Georgea Armstronga Custera. Rat oko Black Hillsa vodili su Lakote pod vodstvom Bika Koji Sjedi i Ludog Konja. Ovaj sukob počeo je nakon neprestanog kršenja Sporazuma iz Fort Laramieja nakon što je u brdima otkriveno zlato. S druge strane, u ratovima protiv Apachea i Navajo Indijanaca pukovnik Christopher Kit Carson borio se oko njihovih rezervata 1862. godine. Okršaji između SAD-a i Apachea nastavljaju se do 1886. godine kada se Geronimo predaje američkim snagama. Područje Velikih Ravnica - The Great Plains - koje se prostire istočno od Rocky Mountainsa, od kanadskih provincija Alberta i Manitoba na sjeveru pa sve do južnog Teksasa, izuzetno je pogodovalo stočarstvu te je uzgoj stoke postao jedna od uzdanica gospodarstva te regije. Stoga je posao kauboja uveliko poprimio na značaju, pa su time kauboji postali jedim od nezaobilaznih simbola Divljeg Zapada.